हमला के वक्त दफ्तर पर मौजुद कर्मचारियन के कहनाम बा कि अचानक 20-30 के संख्या में लोग आके दरवाजा पीटे लागल, आ जब ऊ लोग दरवाजा के बंद क लिहल, त उपद्रवी बाहर तोड-फोड शुरु क देले सन। मुंबई के सबसे पॉश इलाका में से एक में मौजुद एह बंगला (जवन कि दफ्तर नियन इस्तेमाल होला) के काँच फोड दिहल गइल, आ जब ऊ लोग के लगातार दबाव के बावजुद दरवाजा ना खुलल, त ऊ सब नारा लगावत ओहिजा से चल गइले सन।
"हम स्तब्ध बानी, पूरा मुंबई में हमार केहू दुश्मन नइखे, लेकिन फिर भी अइसन घटना के बारे में का कहल जाव," मनोज तिवारी भोजपुरिया डॉट कॉम के बतवलन। एहिजा इ बतावल जरुरी बा कि लगभग दू साल पहिले भी एही दफ्तर पर मनसे के कार्यकर्ता हमला कइले रहले सन।
वइसे कुछ पर्यवेक्षक एकरा के मनसे आ शिवसेना के बीच बढत टकराव के भी नतीजा मान रहल बाडे। हाल में ही भइल विधानसभा चुनाव में शिवसेना के खराब प्रदर्शन के बाद ओह पर लगातार नया मुद्दा खोजे के दबाव बनत रहे, आ ओही कडी में काल्ह शिवसेना के मुखपत्र सामना में सचिन तेन्दुलकर के ओह बयान के भी विरोध कइल गइल रहे, जवना में ऊ मुंबई पर पूरा देश के अधिकार बतवले रहले। एकरा तुरंत बाद सचिन तेन्दुलकर के समर्थन में मनोज तिवारी के बयान भी आइल रहे। एह घटना के संबंध में 12गो शिवसैनिकन के गिरफ्तारी भी कइल गइल बाटे।
bho_Deva bho_Deva bho_Deva